玉照泉而名之
作者：黄庭堅
朝代：宋

paragraphs: 仙人持玉照，留在灊西峰。
一往不返顧，塵痕廢磨礱。
想當光溢匣，雲山疊萬重。
有井洌寒泉，照影互相容。
得名未覺晚，學士古人風。
持節按九城，樂此水一鐘。
稅車束上飯，談笑考百工。
金瓶煮山腴，茗椀不暇攻。
蘇侯亦靜者，疏鑿濟成功。
排遣塵滓行，石奩清如空。
能令水源濁，魚蝦來其中。
生子歲月多，往往隠蛟龍。
玉照不見影，盤桓蝸螺宮。
一朝揭源去，枯瀆草蒙茸。